User:Emani Mahathi/sandbox

= సి.ఎ. భవాని దేవి = భవాని దేవి (జననం 27 ఆగస్టు 1993) గా  సుపరిచితమైన చదలవాడ ఆనంద సుందర రామన్ భవాని దేవి, భారతీయ సేబెర్ (ఫెన్సర్). 2018 లో, ఫెన్సింగ్‌లో జరిగిన కామన్వెల్త్ క్రీడల్లో వ్యక్తిగత విభాగంలో బంగారు పతకం సాధించిన తొలి భారతీయురాలు. రాహుల్ ద్రవిడ్ అథ్లెట్ మెంటర్‌షిప్ ప్రోగ్రాం ద్వారా ఆమెకు గోస్పోర్ట్స్ ఫౌండేషన్ మద్దతు ఇచ్చారు.

వ్యక్తిగత జీవితం మరియు నేపధ్యం
భవాని తమిళనాడులోని చెన్నైలో మధ్యతరగతి కుటుంబంలో జన్మించింది. ఆమె తండ్రి ఒక పూజారి, తల్లి గృహిణి. ఆమె చెన్నైలోని మురుగ ధనుష్కోడి గర్ల్స్ హయ్యర్ సెకండరీలో పాఠశాల విద్యను అభ్యసించింది ఆ తరువాత చెన్నైలోని సెయింట్ జోసెఫ్స్ ఇంజనీరింగ్ కళాశాలలో చదివింది. 2004 లో, తమిళనాడు పాఠశాలల్లో ఫెన్సింగ్‌ను  ఓ క్రీడగా ప్రవేశపెట్టినప్పుడు తొలిసారి ఫెన్సింగ్ క్రీడ పరిచయమయ్యింది.

10 వ తరగతి పూర్తి చేసిన తరువాత ఆమె ఇండియన్ ఫెన్సింగ్ కోచ్ సాగర్ లగు దగ్గర చేరి కేరళ లోని తలసేరీలోని స్పోర్ట్స్ అథారిటీ ఆఫ్ ఇండియా (SAI) సెంటర్‌లో చదువు కొనసాగించింది. టర్కీలో జరిగిన అంతర్జాతీయ టోర్నమెంట్‌లో 14 ఏళ్ల వయస్సులో తొలిసారి అడుగుపెట్టినప్పటికీ మూడు నిమిషాల ఆలస్యమైనందుకు ఆమెకు బ్లాక్ కార్డ్ ఇచ్చారు. ఆ ఘటన తనకు సమయపాలన విషయంలో ఎప్పటికీ మరచిపోలేని ముఖ్యమైన పాఠాన్ని నేర్పించిందని ఆమె చెప్పింది.

ఫెన్సింగ్‌ క్రీడ పట్ల ఆసక్తి ఉన్న వారికి నిధుల కొరత పెద్ద అడ్డంకిగా మారిందన్న విషయాన్ని పదే పదే తన ఇంటర్వ్యూలలో చెబుతూ ఉంటుంది. తన క్రీడా జీవితంపై కూడా అది ప్రభావం చూపింది. ఫలితంగా భవాని చాలా సవాళ్లను ఎదుర్కొంది. తన కెరియర్‌లో కొనసాగేందుకు అవసరమైన స్పాన్సర్లను సంపాదించడంలో తన తల్లి పాత్ర అత్యంత కీలకమని చెప్పింది ఆమె. తనలాంటి క్రీడాకారులు, ఒలంపిక్స్ స్థాయిలో రాణించలంటే ప్రభుత్వ మద్దతు మరింత అవసరమన్నది ఆమె అభిప్రాయం. తన కెరియర్ ప్రారంభంలో తగిన ఆర్థిక సహకారం లేకపోవడం వల్ల చాలా అంతర్జాతీయ టోర్నమెంట్లకు తన కోచ్‌ను కూడా తీసుకెళ్లే పరిస్థితి ఉండేది కాదు.

వృత్తిపరమైన విజయాలు
భవాని టీం ఈవెంట్లలో పతకాలు సాధించడం ద్వారా తన ప్రయాణాన్ని ప్రారంభించింది. ఆమె 2009లో మలేషియాలో జరిగిన జూనియర్ కామన్వెల్త్ ఛాంపియన్‌షిప్, 2010లో థాయ్‌లాండ్‌లో జరిగిన ఇంటర్నేషనల్ ఓపెన్, 2010లో ఫిలిప్పీన్స్‌లో జరిగిన క్యాడెట్ ఏషియన్ ఛాంపియన్‌షిప్‌లలో భారత ఫెన్సింగ్ జట్టు కాంస్య పతకాలను గెలుచుకుంది. 2012లో, జెర్సీలో జరిగిన జూనియర్ కామన్ వెల్త్ ఛాంపియన్‌షిప్‌లో; భారత జట్టు రజతం గెలుచుకోగా, భవాని తన వ్యక్తిగత విభాగంలో మొదటి కాంస్యాన్ని సాధించింది.2014లో ఫిలిప్పీన్స్‌లో జరిగిన ఆసియా ఛాంపియన్‌షిప్‌లో రజతం సాధించన మొదటి భారతీయురాలిగా రికార్డు సృష్టించింది. 2014 ఆసియా ఛాంపియన్‌షిప్‌లో సాధించిన విజయాల తరువాత తమిళనాడు ముఖ్యమంత్రి జయలలిత అమెరికాలో శిక్షణ కోసం మూడు లక్షల రూపాయల ఆర్థిక సహాయం అందించి సత్కరించింది. భవాని దేవి 2014 తర్వాత ఇటలీలో జరిగిన టుస్కానీ కప్‌లో స్వర్ణం సాధించడం ద్వారా తన సత్తాను మరోసారి చాటింది. 2015లో, రాహుల్ ద్రవిడ్ అథ్లెట్ మెంటర్‌షిప్ ప్రోగ్రాం కోసం 'గో స్పోర్ట్స్ ఫౌండేషన్' ఎంపిక చేసిన 15 మంది అథ్లెట్లలో ఆమె ఒకత్తి. ఆ సంవత్సరం మంగోలియాలో జరిగిన అండర్ -23 ఆసియా ఛాంపియన్‌షిప్‌లో, బెల్జియంలో జరిగిన ఫ్లెమిష్ ఓపెన్‌లో ఆమె చెరొక కాంస్య పతకాన్ని గెలుచుకుంది.

రేక్‌జావిక్‌లో జరిగిన వైకింగ్ కప్ 2016 ఐస్లాండిక్ ఇంటర్నేషనల్ సాబెర్ టోర్నమెంట్లలో ఆమె ఐదో స్థానంలో నిలిచింది. 2017 లో, ఐస్లాండ్‌లో జరిగిన టూర్నోయి శాటిలైట్ డబ్ల్యుసి ఫెన్సింగ్ పోటీలో భవాని దేవి బంగారు పతకాన్ని సాధించింది. 2018 లో, అదే పోటీలో ఆమె ఒక రజతం మరియు కాంస్య పతకాన్ని గెలుచుకుంది. అదే సంవత్సరం, సాబెర్ ఈవెంట్‌లో కాన్బెర్రాలో జరిగిన సీనియర్ కామన్వెల్త్ ఫెన్సింగ్ ఛాంపియన్‌షిప్‌లో బంగారు పతకం సాధించిన తొలి భారతీయురాలిగా చరిత్ర సృష్టించింది. 2019 లో, టూర్నోయి శాటిలైట్ ఫెన్సింగ్ పోటీ లో మహిళల సేబెర్ వ్యక్తిగత విభాగంలో రజతం మరియు కాంస్య పతకాన్ని గెలుచుకుంది. డిసెంబర్ 2020 నాటికి, వరల్డ్ ర్యాంకిగ్స్‌లో ఆమె 45వ స్థానంలో ఉంది. అంతేకాదు టోక్యో ఒలింపిక్స్‌లో తన సత్తా చాటాలని ఆశిస్తోంది.